PASIŪLYMAS

DĖL LIETUVOS RESPUBLIKOS

KONSTITUCIJOS 56 STRAIPSNIO PAKEITIMO

ĮSTATYMO PROJEKTO Nr. XIIIP-4599

2020-06-30

Vilnius

Eil. Nr.	Siūloma keisti	Pasiūlymo turinys

str.	str. d.	p.

1	Argumentai: Pasiūlymas teikiamas siekiant nustatyti, jog Seimo nariu galėtų būti renkamas Lietuvos Respublikos pilietis, kuriam rinkimų dieną yra 18 metų. Europos Sąjungos (toliau – ES) valstybių patirtis rodo, jog bendrijos šalyse dominuoja praktika į nacionalinius parlamentus leisti būti išrinktiems asmenims, kurie rinkimų dieną yra sulaukę būtent 18 metų amžiaus. Seimo kanceliarijos Informacijos ir komunikacijos departamento Tyrimų skyriaus (toliau – Tyrimų skyrius) 2018 m. sausio 29 d. atliktoje analitinėje apžvalgoje „Aktyvioji ir pasyvioji rinkimų teisė nacionaliniuose (parlamento) ir vietos savivaldos rinkimuose“ pateikti duomenys rodo, jog daugiau kaip pusėje (16) ES valstybių kandidatuoti parlamento rinkimuose leidžiama pilnametystės sulaukusiems asmenims (Vokietijoje, Prancūzijoje, Suomijoje, Danijoje, Belgijoje, Liuksemburge, Nyderlanduose, Švedijoje ir kt.). Tyrimų skyriaus teigimu, ekspertų ir praktikų diskusijose neretai pabrėžiama, jog skirtumas tarp įgyjamų aktyviosios ir pasyviosios rinkimų teisių neturėtų būti didelis. Pagal šiuo metu galiojančią tvarką, Lietuvoje aktyvioji rinkimų teisė (rinkti į parlamentą) įgyjama nuo 18 m., todėl pritarus šioms pataisoms, pasyvioji ir aktyvioji rinkimų teisės išsilygintų. Leidimas kandidatuoti į Seimą nuo 18 metų dar labiau paskatintų jaunus žmones įsitraukti į valstybės valdymą ir politinius procesus. Lietuvos jaunimo domėjimosi politika rodikliai yra pavojingai žemi – tiek pagal Ekonominio bendradarbiavimo ir plėtros organizacijos, tiek pagal Europos socialinio tyrimo apklausų rezultatus matyti, jog jaunoji lietuvių karta politika domisi vidutiniškai mažiau nei tokio paties amžiaus gyventojai kitose Europos šalyse. Amžiaus cenzo mažinimas iki 18 metų rinkimuose į Seimą būtų signalas jauniems žmonėms, jog valstybė jais pasitiki ir skatina prisidėti prie šalies kūrimo nacionaliniu mastu jau nuo pilnametystės. Pasiūlymas: Pakeisti įstatymo projekte 1 straipsniu keičiamą Konstitucijos 56 straipsnio pirmąją dalį ir ją išdėstyti taip: „Seimo nariu gali būti renkamas Lietuvos Respublikos pilietis, kuris nesusijęs priesaika ar pasižadėjimu užsienio valstybei ir rinkimų dieną yra ne jaunesnis kaip 21 18 metų bei nuolat gyvena Lietuvoje.“

Teikia

Seimo nariai

Edmundas Pupinis

Mykolas Majauskas

Rūta Miliūtė

Andrius Bagdonas (pasirašė 2021-06-08)

Marius Matijošaitis (pasirašė 2021-06-08)